Anno Domini millesimo quadringentesimo trigesimo nono, statuta sunt haec apud Cistercium in Cisterciensis Ordinis Capitulo generali. 1.  Generale Capitulum fide dignis relatibus plenarie certificatum et informatum, quod tractatus et cuncta quae continentur in litteris quibus haec praesens diffinitio annectitur, utilitati non modicae profutura et honori ecclesiae et monasterio Quinciaci impraesentiarum sunt et absque ambiguitate quavis vel hesitatione permanebunt et erunt in futurum, easdem litteras et quae in eis continentur, exarantur et scribuntur, ratificat et benigniter confirmat et approbat. 2.  Cum fratribus Ioanne de Balneolo et Iacobo de Colomeyo, monachis de Fonteneto, qui spatio fere trium mensium, habitu regulari derelicto, apostataverunt in saeculo ; et quia regressi ad monasterium ipsius Fonteneti poenitentiam sibi propter hoc iniunctam humiliter et devote peregerunt, generale Capitulum, ut ad omnes Ordinis actus legitimos, abbatiali dignitate tantummodo seclusa, admittantur dispensat benigniter. 3.  Litteras, quibus haec nostra praesens diffinitio est annexa de admortizatione Guillelmi dicti Caponea, quae frater Ioannes de Sancta Sabina dudum abbas monasterii de Longovado affranchizavit sunt fere nunc viginti sex anni, generale Capitulum, quia fide digno relatu clare percepit et comperit hoc ad maximum et perpetuum fore profuturum praedicti de Longovado monasterii, et tenore huiusmodi diffinitionis approbat, ratificat et benigniter confirmat. Cum fratre Petri Goret, monacho monasterii de Camberone, abbate dicti loci requirente, qui frater Petrus pro aliquo defectu positus in carcerem et ab illo exiens perrexit ad saeculum, ubi spatio fere dimidii anni apostatando et habitu regulari derelicto continuo permansit, generale Capitulum misericorditer dispensat ut, praemissis non obstantibus, ad omnes Ordinis actus legitimos, abbatiatu secluso, admittatur benigniter, dum tamen poenitentiam propter hoc iuxta Ordinis statuta humiliter peregerit condignam. 4.  Abbatibus monasteriorum de Bonarequie et de Coetmeloyn et eorum cuilibet in solidum praecipiendo committit generale Capitulum, cum potestate *committendi,* quatinus ipsi duo vel eorum alter, aut deputandi vel deputandus per eosdem vel eorum alterum, ut quantocius fratrem Guillelmum Tranchet quondam abbatem monasterii de Langonet, qui ob sua demerita et fore facta depositus fuit, bis excommunicatus, aggravatus et reaggravatus, qui huiusmodi sententias induratus parvipendens in sua semper malitia remanet et perdurat, excommunicatum, aggravatum et reaggravatum, ubicumque denuntient et promulgent, ipsumque capiant vel capi faciant et carceribus mancipari usque ad congruam satisfactionem, in ipsius Capituli generalis plenaria potestate. 5.  Abbatissa et conventu monasterii monialium de Braella humillime precantibus, cum sorore Ioanna de Ramfliet quae humani generis instigante inimico taliter de contagione carnis et in tantum convicta est quod inde puerperium subsecutum est, in praedicti de Braella monasterii vituperium et dedecus, nihilominus quia ad se rediens, corde contrita et valde compuncta, hoc scelus amare deflet et plangit, generale Capitulum dispensat benigniter et misericorditer, ut ad omnes Ordinis actus, voces, gradus, officia, administrationes, dum tamen congruam super hoc secundum Ordinis statuta egerit poenitentiam, promoveri valeat pariter et assumi. 6.  Electionem, confirmationem et installationem de persona fratris Henrici Knakenhotrez in monasterio de Colbatz per abbatem monasterii de Dobran, nostri Cisterciensis Ordinis, Treconiensis [? *Sverinensis*] dioecesis, virtute et auctoritate Capituli generalis nostri praedicti Cisterciensis Ordinis, praesentibus in Christo venerabili Bernardo in Dargum et Ioanne in Novo campo monasteriorum abbatibus, die Sancti Egidii, quae est prima die septembris anni 1438, factas et solemniter celebratas, praesens generale Capitulum gratas habens et ratas confirmat et benigniter approbat. 7.  Litteras, quibus nostra praesens diffinitio annectitur, quia relatu abbatis de Claritate qui dictarum litterarum onus, ut ipsas visitaret, habuit, luculenter comperimus totum earumdem tenorem, et quae in eis exarantur et continentur, tam in praesentiarum quam futuris temporibus sunt, erunt, ad grande et immensum profuturum monasterii de Chassenia, quacumque hesitatione retroacta, generale Capitulum ratificando confirmat benigniter et approbat. 8.  Reformationem *monasteriorum* de Mansiade, de Valle Benedicta et de Bellacumba et omnium aliorum monasteriorum ei immediate et mediate subiectorum abbati de Bonavalle Ruthenensi, s. th. pr., committit generale Capitulum praecipiens eidem, quatinus ad praedicta monasteria quantocius accedens personaliter adiuncto secum abbate Bonaevallis Viennensis cui dicta monasteria tam mediate quam immediate sunt subiecta, in eisdem visitet, corrigat, reformet, instituat et destituat, tam spiritualiter quam temporaliter, et tam in capite quam in membris, cunctaque secundum Deum, rectam conscientiam ac Ordinis instituta, visitanda, reformanda, corrigenda, instituenda seu rationabiliter destituenda repererit in eisdem. 9.  Attentis consideratis et diligenter inspectis litteris quibus nostra praesens diffinitio annectitur, quia permaximae utilitati, profiguo et honori monasterii Bonaevallis Viennensis, quae continentur et scribuntur in eisdem oculatim fore videntur et conspiciuntur, easdem litteras et totum ipsarum tenorem generale Capitulum gratanter approbat, ratificat et ex certa scientia benigniter confirmat. 10.  Electionem, confirmationem et installationem de persona fratris Rudolphi Gôtzoms de Hagneya in monasterio Novicastri, per abbatem de Luzela, nostri Cisterciensis Ordinis, Basileensis dioecesis, patrem abbatem et visitatorem praedicti monasterii Novicastri eiusdem Cisterciensis Ordinis, Argentinensis *dioecesis,* praesentibus fratribus Rimbeldo abbate de Sturtzelbrunns ipsius Cisterciensis Ordinis, Metensis dioecesis, et Iohanne de Bragella notarii reverendissimi in Christo patris domini abbatis Cisterciensis, die mercurii 13 mensis maii anni 1439 factas et solemniter celebratas, generale praesens Capitulum gratas habens et ratas confirmat benigniter, ratificat et approbat. 11.  Abbatibus de Claritate et de Campania et eorum cuilibet in solidum committitur per generale Capitulum, quatinus ad monasterium de Loco Nostrae Dominae, quantocius commode poterunt, personaliter accedentes ibidem inquirant et diligenter scrutentur an resignatio sive renuntiatio vel cessio ipsius monasterii, quam intendit facere soror Margaretha de Clinay abbatissa dicti monasterii, in manus sororis Ludovicae de Clinay dicti monasterii monialis et non abbatissae, eodem monasterio Loci Nostrae Dominae profutura fuerit vel utilis. Et si ipsam resignationem sive renuntiationem aut cessionem talem fore repererint vel alter eorum repererit, ipsam approbent, ratificent et confirment, in ipsius Capituli generalis virtute et plenaria potestate, servatis in omnibus statutis et ordinationibus Ordinis nostri. 12.  Electionem, confirmationem et installationem de persona fratris Guidonis Veau in monasterio de Eleemosina, nostri Cisterciensis Ordinis, Aurelianensis dioecesis, per abbatem de Curia Dei, in hac parte commissarium deputatum per reverendissimum in Christo patrem dominum Cistercii, patrem abbatem et visitatorem immediatum praedicti de Eleemosina monasterii, die 22 mensis martii 1438 factas et solemniter celebratas, *etc. ut supra*. 13.  Abbatibus de Fonteneto, de Quinciaco, de Rigniaco, de Ioyaco, de Valle Beatae Mariae et de Caroliloco et eorum cuilibet in solidum committit generale Capitulum quatinus omnes et singulas nostri Cisterciensis Ordinis personas utriusque sexus, quas repererint vel alter eorum repererit fore obligatas legitime et efficaciter teneri, in litteris aut alias quocumque modo vel quacumque de causa, domino Pontigniaci et suo monasterio et conventui in aliquibus pecuniarum summis… *etc. ut in forma consueta*. 14.  Ad idem committitur abbatibus de Clarofonte, de Crista et de (*locus vacuus*), pro domino Morimundi. 15.  Ad idem committitur abbatibus de Ioyaco, de Regalimonte et de Vallibus Sernay, pro abbate Vallis Beatae Mariae. 16.  Ad idem committitur abbatibus de Fonteneto, de Rigniaco et de Theoloco, pro monasterio Quinciaci. 17.  Electionem, confirmationem et installationem de persona fratris Galteri in monasterio Boniradii per dominum Pontigniaci, patrem abbatem illius Boniradii monasterii factas et solemniter celebratas,… *etc. ut supra*. 18.  Abbatibus monasteriorum de Bellavalle Bisuntinensi, de Fonteneto, de Bonavalle Viennensi, de Chassania et de Campania praecipitur et mandatur, tam per dominum Cistercii quam per Capitulum generale, in virtute sanctae obedientiae et sub excommunicationis latae sententiae poena, quatinus ipsorum quilibet infra festum Omnium Sanctorum proxime futurum, ad studium Parisiense cum debitis provisionibus unum scolarem mittat et destinet ; alioquin dicto Omnium Sanctorum elapso festo, nisi, quod absit, fecerint et debite compleverint quod eis praecipitur et mandatur, praedicti dominus Cistercii et Capitulum generale ex nunc pro tunc et ex tunc pro nunc excommunicationis sententiam promulgando fulminant tenore praesentium, in eosdem vel eorum quemlibet minime quod dictum est adimplentem. 19.  Requirentibus instanter et precantibus magnificis et potentibus Domino Antonio de Vegeyo et sua coniuge, necnon abbatissa monasterii Bellimontis Lingonensis dioecesis et suis parentibus et monialibus praedicti Bellimontis monasterii, soror Ioanna de Thoraice, ipsius monasterii monialis, quae, proh dolor ! in permaximum dedecus, vituperamen nostri Cisterciensis Ordinis, in eodem Bellimontis monasterio tanquam meretrix publica et enorme scortum ducere comprobatur, et a tota patriae plebe ita fere dignoscitur, generale Capitulum, attentis clamoribus tantae meretricis, praecipit et mandat in virtute salutaris obedientiae et sub excommunicationis latae sententiae poena, quam ex nunc pro tunc et ex tunc pro nunc sororem Iohannam promulgando fulminat, nisi fecerit quod mandat quatinus infra mensem post receptionem sive notificationem praesentis diffinitionis, in monasterio monialium de Benedicta Valle se praesentet personaliter inibi commorans et permanens continue, quousque idem Capitulum de ipsa secus decreverit ordinandum ; insuper sub praedictis et consimilibus poenis praefatum Capitulum mandat et praecipit abbatissae praedictae Benedictae Vallis monasterii, quatinus huiusmodi sororem Ioannam suo conventui adiungendo recipiat et eidem ministret, sicut uni de suis monialibus. 20.  Cum fratre Totosancto sic nuncupato, monacho monasterii de Voto, qui, iam diu est, ut puta sunt decem anni, de contagio carnis convictus fuit super quod, quia secundum Ordinis statuta debite punitus fuit, poenitentiamque propter hoc sibi iniunctam humiliter et devote peregit, generale Capitulum dispensat, ut ad omnes Ordinis legitimos actus, voces, gradus, administrationes et dignitates, si ita, ut praemittitur, poenitentiam secundum Ordinis statuta humiliter peregerit, benigniter admitti possit pariter et assumi. 21.  Super uniformitate habituum nostri Cisterciensis Ordinis, ut puta in cucullis, cappis, scapularibus, tunicis et aliis huiusmodi, tam in colore quam in forma, vult, praecipit et mandat praesens generale Capitulum universis abbatibus, monachis quibuscumque ac aliis personis regularibus praedicti nostri Cisterciensis Ordinis in virtute sanctae obedientiae et sub excommunicationis poena, quatinus unitatem huiusmodi habituum, tam in colore quam in forma, ut ab antiquo in Cistercio consuetum est custodiant et observent taliter quod nil appareat in eis quod possit offendere intuentes. 22.  Generale Capitulum praecipit et mandat abbatibus de Bonarequie, de Coetmaloen, de Langonio et fratri Ioanni Gullonis, et cuilibet eorum, quatinus quantocius commode poterint ad monasterium de Lanvaux personaliter accedentes, census, redditus et alia mobilia ipsius monasterii sequestrent in manibus aliquorum de conventu per eos ordinandorum, qui necessaria habeant ministrare ipsi conventui, inhibentes sub excommunicationis latae sententiae poena fratribus Guillelmo de Calguien et Ioanne Carne, contendentibus in diversis curiis super dignitate abbatiali saepe dicti monasterii, audeant quocumquemodo se intromittere de receptis seu gubernatione et administratione, quousque alter eorum super eorum contentionibus iustitiae complementum fuerit assecutus. Nihilominus sub istis poenis inhibendo omnibus officiariis et receptoribus, debitoribus et hominibus ipsius monasterii, ne super dictis contentionibus, durante eorum contentione et lite, aliquid administrare sive dare praesumant. 23.  Eisdem abbatibus et eorum collegae praecipit modo quo supra generale Capitulum, quatinus vocatis vocandis super moribus et conversatione fratris Ioannis Carne diligentem faciant examinationem et ubi criminosus per testes sufficientes repertus fuerit, ipsum puniant secundum quod statuta Ordinis exigunt, ipsum inhabilem ad omnem dignitatem Ordinis declarandum, eidemque de prosecutione monasterii de Lanvaux silentium imponendo, dum tamen sua merita hoc requisierint. 24.  Universis abbatibus nostri Cisterciensis Ordinis mandat et praecipit generale Capitulum, quatinus Ioannem de Melonis a suo patre abbate denuntiatum excommunicatum, aggravatum et reaggravatum, et nihilominus in sua malitia semper induratum, cum expensis proprii abbatis capi per se vel per suos faciant et carceribus mancipari, usque ad condignam suorum fore factorum satisfactionem. Quia frater Ioannes de Sandricuria abbas monasterii de Bullione citatus et monitus fuit legitime ad comparandum in praesenti Capitulo generali, responsurus personaliter super certis criminibus et scandalis de quibus fuerat et erat informatus, visurusque procedere contra ipsum super praemissis et aliis occurentibus, prout iustitia et Ordinis statuta suaderent et in eodem comparere contempsit nec se sufficienter aut legitime excusavit. Idcirco propter contumaciam praesens generale Capitulum ipsum reputavit et reputat notorie contumacem. Et propter ipsius contumaciam, rebellionem et inobedientiam ipsum iudicat fore excommunicandum et excommunicat, ac per omnia Ordinis monasteria et alia loca de quibus expedire videbitur per patrem abbatem dicti monasterii, seu deputandum aut deputandos per ipsum, mandat excommunicatum publicare et denuntiari. Cum autem dictus frater Ioannes de Sandricuria abbas praedicti monasterii de Bullione per informationem super diversis criminibus, de quibus fuerit accusatus legitime, factam, fuit repertus convictus de contagio carnis, dilapidatione sui monasterii et aliis enormibus excessibus, idcirco idem Capitulum, Christi nomine invocato, iudicavit ipsum fore deponendum et destituendum, ipsumque deponit et destituit a statu et dignitate abbatiali, districteque praecipiens et mandans domino Claraevallis patri abbati dicti monasterii de Bullione, quatinus, quibuscumque dilationibus postpositis, eidem monasterio de Bullione de abbate sufficienti et idoneo provideat, ipsumque fratrem Ioannem de Sandricuria secundum Ordinis statuta punire et corrigere non omittat, iuxta suorum exigentiam delictorum. 25.  Quia frater Ioannes de Lemez, monachus monasterii Montis Sanctae Mariae per generale Capitulum dudum excommunicatus, ad comparendum in proximo Capitulo generali legitime citatus fuit, responsurus ad ea, quae in materiis fidei et aliis occurrentibus obiicerentur sibi, in eodem Capitulo comparere per se vel alium damnabiliter contempsit. Idcirco praesens Capitulum ipsum merito reputavit et reputat contumacem, et propter ipsius contumaciam, rebellionem et inobedientiam ipsum iam excommunicatum rursus excommunicat, aggravat et reaggravat, ipsumque ab omnibus et singulis personis Ordinis tanquam excommunicatum et suspectum de fide praecipit et mandat evitari, maxime praedicti monasterii Montis Sanctae Mariae quibuscumque personis districte inhibendo ne quomodocumque cum praedicto fratre Ioanne Lemez habeat participationem, praeterquam in casibus a iure permissis donec super praedictis fuerit legitime purgatus et absolutionis beneficium meruerit obtinere. Abbati vero monasterii Bonimontis, s. th. pr., idem Capitulum districte praecipit, ut praesentem in praedicto monasterio Montis Sanctae Mariae publicet et *promulget* praedictumque fratrem Ioannem Lemez in omnibus monasteriis per quae transierit, et aliis locis de quibus sibi expedire videbitur, faciet et procuret excommunicatum et suspectum in fide denuntiari. DIFFINITIONES GENERALES 26.  Cum omnes fere Ordinis abbates supra modum aegre ferant et conquerantur quia ipsos ad generale Capitulum accedere oportet tempore quo circa messes, vindemias, terrarum seminationes, ceterorumque bonorum, quibus per totum annum vivitur, collectionem vacare debent, ex hoc quod tempus illud, quo generale Capitulum celebratur ad ipsius celebrationem videretur incongruum, quia regulariter eodem tempore quasi per totum mundum pestes vigent et guerrae, nec ullo modo securum est quibuscumque personis, ecclesiasticis praesertim religiosis, tunc pervagare campos et in longinquas regiones proficisci, provide praesens Capitulum generale indemnitati monasteriorum Ordinis ac paci et tranquillitati abbatum et personarum eorumdem salubriter volens providere, habita per ipsum Capitulum super praemissis rationibus et causis pro parte dictorum abbatum seriose propositis matura deliberatione, et tandem viso, quod si in tribus diebus Rogationum de cetero generale Capitulum celebretur, nulla praedictis abbatibus manebit excusationis occasio quominus ad ipsum Capitulum possint accedere, quia infallibiliter dies Rogationum tempore semper accidunt quo dies sunt prolixi, et ad equitandum vel ambulandum, cum tunc neque calores neque frigora excessive vigeant, valde proprii, de festo quoque Paschae omnes de quibuscumque nationibus sua monasteria exeuntes possunt infra praedictos Rogationum dies Cistercium accedere et ante collectionem frugum ad sua monasteria reverti et ibi esse, tuncque nondum incipiant furere pestes et terrae sementibus adhuc immaturis, tempus nondum advenit quo solent reges et ceteri armati ad bella procedere, statuit, ordinat et diffinit, quod ex nunc in antea tempus et terminus celebrandi annuatim Capitulum generale apud Cistercium mutetur et transferatur ad praedictos dies Rogationum, ipsosque ex nunc ad eosdem terminum et tempus transfert et mutat, ita videlicet quod iuxta Cartam charitatis, et alia tam apostolica quam regularia Ordinis statuta, annuatim apud Cistercium indefectibiliter celebrabitur, sicut hactenus celebratum est Capitulum generale ad quod iuxta praedictorum statutorum tenorem, omnes Ordinis abbates venire tenebuntur. Sed prima dies ipsius Capituli, quae solebat esse 12 dies mensis septembris, erit prima dies Rogationum, in quocumque mense huiusmodi dies Rogationum acciderint et illa prima die erunt duae missae in quolibet Ordinis conventu, quarum prima erit de ieiunio et secunda de Spiritu Sancto pro ingressu Capituli, et consequenter post finem tricenarium Capituli celebrabitur, ceteraque omnia observabuntur quae hactenus post finem ipsius Capituli fuerunt observata. Omnibus et singulis abbatibus Ordinis idem praesens Capitulum generale sub inobedientiae coeterisque poenis adversus non venientes ad generale Capitulum in praedictis statutis notorie promulgatis districte praecipit et mandat, quatinus quibuscumque concessionibus aut gratiis de non veniendo ad Capitulum generale ipsius aut alicui ipsorum concessis, quas ex nunc idem Capitulum generale ex certa scientia cassat, revocat et annullat, pro die Rogationum proxime futurum in Capitulo generali tunc apud Cistercium celebrando personaliter compareant seu impedimento in huiusmodi statutis declarato praepediti, ad ipsum sufficienter et legitime mittant laboraturi ad necessariam ipsius Ordinis reformationem fixamque accepturi conclusionem super modo defendendi privilegia, libertates et iura ipsius Ordinis quia, proh dolor ! miserabiliter ubique infringuntur et lamentabili subiacent desolationi. 27.  Licet nonnullis diversarum regionum et provinciarum per Capitulum generale concessum existat, quod semel in anno in aliquo Ordinis monasterio, de quo ipsis expedire videbitur simul congregentur, tractaturi ad invicem de reformatione suorum monasteriorum et personarum eorumdem, ac aliis omnibus huiusmodi monasteriorum et personarum prosperitatem concernentibus et honorem, cum hac tamen conditione quod tractanda, avisanda per ipsos nullum robur habeant firmitatis donec generale Capitulum per aliquos ex huiusmodi abbatibus fuerit praesentata, et per ipsum Capitulum approbata vel reprobata, nihilominus Capitulum generale nullatenus intendit quod tales congregationes particulares, quovismodo capitulum provinciale seu particulare nominentur, ad evitandum schismata et contentiones, quae ex huiusmodi nominatione tandem possent suboriri, sed sufficit quod congregationes nominentur et aliter idem Capitulum districte prohibet ipsas nominari. 28.  Abbatem monasterii Bonaevallis Ruthenensis, s. th. pr., necnon fratrem Ioannem Graillionis monachum monasterii de Bonarequie, s. th. pr., seu casu quo praedicti hoc munus assumere non possent aut vellent, aliquos alios abbates vel monachos, de quibus domino Cistercii videbitur expedire, praesens generale Capitulum deputat pro accedendo ad patres linguae occitanae, regna Arragoniae et Navarrae, Castellae, Legionis et Portugalliae reformandoque et in plenaria Ordinis potestate omnia et singula quae in monasteriis et locis Ordinis dictarum partium eorumdem, erunt reformanda etc., cum clausulis opportunis, etc. 29.  Abbati monasterii Bonaevallis Ruthenensis, s. th. pr., generale Capitulum districte praecipit et mandat, quatinus diffinitionem in praesenti Capitulo editam super mutatione temporis celebrationis Capituli generalis, per se vel alium seu alios ad hoc sufficientem vel sufficientes et idoneos, infra primam diem mensis decembris proxime futuri intimet et denuntiet omnibus et singulis abbatibus et abbatissis monasteriorum in tota lingua occitana et partibus circumadiacentibus consistentium, ipsosque abbates et quemlibet ipsorum peremptorie citet ad comparendum personaliter in Capitulo generali apud Cistercium prima die Rogationum proxime futurarum celebrando, et de omnibus quae fecerit in praemissis, in praefato sequenti Capitulo generali fidelem et integram in ipso facere relationem non omittat. 30.  Idem committitur abbati monasterii Sanctarum Crucium, s. th. pr., pro abbatibus et abbatissis regnorum Arragoniae et Navarrae. 31.  Idem committitur abbati de Palaceolis, etc., pro abbatibus et abbatissis regnorum Castellae, Legionis et Portugalliae. Idem abbati de (*locus vacuus*) in provincia Eboracensi. Idem abbati de Margan in Wallia, Hibernia et partibus circumadiacentibus. 32.  Idem committitur abbati de Meleriis [*Melrosa*] et de Cupro et cuilibet eorum pro regno Scotiae. 33.  Idem abbati de Wanbua [*Wardona*] in provincia Cantuariensi. 34.  Idem committitur abbati de Mulbrunno pro abbatibus et abbatissis in tota provincia Maguntina. 35.  Idem committitur abbati de Fonte salutis pro abbatibus et abbatissis in partibus Bavariae superioris et inferioris ac Franconiae. 36.  Idem committitur abbati Sanctae Crucis in Austria pro abbatibus et abbatissis regni Hungariae et Bohemiae, necnon in ducatu Austriae et marchionatu Moraviae. 37.  Idem committitur abbati de Claratumba pro abbatibus et abbatissis Regni Poloniae et totius Prussiae. 38.  Idem committitur abbati de Lapide Michaelis pro abbatibus et abbatissis provinciae Magdeburgensis et partium circumadiacentium. 39.  Idem committitur abbatibus de Heisterbach et de Campo et cuilibet eorum, pro abbatibus et abbatissis monasteriorum provinciae Coloniensis praesertim usque ad partes Stagnales. 40.  Idem abbati de Doberan pro abbatibus et abbatissis partium Stagnalium, necnon regnorum Daniae et Norwegiae et partium circumiadcentium. 41.  Idem committitur abbati Sancti Pantaleonis et procuratori generali Ordinis in Curia romana et cuilibet ipsorum, pro omnibus et singulis abbatibus et abbatissis totius Italicae nationis. 42.  Idem committitur abbati Bonimontis, s. th. pr., pro omnibus abbatibus et abbatissis ducatus Sabaudiae. 43.  Idem committitur abbati de Balerna, s. th. pr., pro omnibus abbatibus et abbatissis comitatus Burgundiae. 44.  Idem committitur abbati de Clarofonte pro omnibus abbatibus et abbatissis in ducatibus Lotharingiae et Barrae constitutis. 45.  Idem committitur abbati de Fonteneto pro omnibus abbatibus et abbatissis in toto ducatu Burgundiae constitutis. 46.  Idem committitur abbati de Valle lucenti pro omnibus abbatibus et abbatissis in tota provincia Senonensi constitutis. 47.  Idem committitur abbati de Valle Nostrae Dominae, s. th. pr., pro omnibus abbatibus et abbatissis in tota provincia Provinciae constitutis. 48.  Idem committitur abbati de Savigniaco pro provincia Rothomagensi. 49.  Idem abbati de Campania pro provincia Turonensi. 50.  Idem abbati de Bonavalle Pictaviensi pro provincia Auxitanensi, Bituricensi, Burdegalensi et partibus Lemovicensibus ac aliis circumadiacentibus. 51.  Pro abbate de Buzayo in ducatu Britanniae. [DIFFINITIONES] SPECIALES 52.  Abbati et conventui monasterii Fontis salutis per generale Capitulum misericorditer conceditur, ut de possessionibus sterilibus et inutilibus, ad suum monasterium pertinentibus, vendere seu alienare possint usque ad valorem centum florenorum Renensium, seu in alias possessiones ipsis utiliores commutare, proviso tamen quod de pecuniis, occasione dictarum possessionum alienandarum recipiendis, nihil prorsus in alios quoscumque usus convertatur praeterquam in aliarum possessionum utiliorum reemptionem [vel] acquisitionem. 53.  Ad idem pro abbate et conventu de Mulbruno. 54.  Abbatibus monasteriorum Fontis salutis et de Cunililien per generale Capitulum committitur ut [si, sicut] superius legitur, constiterit, super quae idem Capitulum conscientias ipsorum onerat, quod monasteriorum de Ebraco aliquas habeat possessiones steriles et inutiles quae posset in alias utiliores commutari, abbati et conventui eiusdem, auctoritate generalis Capituli conceditur ut se huiusmodi sterilibus et inutilibus usque ad summam centum florenorum renensium in alias utiliores et commodiores valeant commutare. 55.  Abbati monasterii Mulbrunensi per Capitulum generale de gratia speciali conceditur, ut super esu carnium suis monachis concedendo facere, disponere, et ordinare possit quidquid pro salute et pace inter eosdem servanda sibi videbitur expedire, diffinitionibus super huiusmodi esu carnium hactenus per generale Capitulum editis non obstantibus quibuscumque. 56.  Abbati de Mulbruno per generale Capitulum conceditur, ut possit sibi aliquem eligere confessarium, qui omnes et singulas personas immediate sibi subditas in foro conscientiae absolvere possit ab omnibus et singulis peccatis, casibus et sententiis Capitulo generali specialiter reservatis, possitque sibi eligere, confessorem qui a similibus peccatis et casibus eum absolvat. 57.  Ad idem abbati de Salem. 58.  Ad idem abbati de Alba. 59.  Ad idem abbati de Uterinavalle. 60.  Ad idem abbati de Ebrach. 61.  Ad idem abbati Sconavia. 62.  Ad idem abbati de Novocastro. 63.  Ad idem abbati de Castro aquilae. 64.  Ad idem abbati de Bebenhusen. 65.  Ad idem abbati de Doberan. 66.  Ad idem abbati de Rivo Sanctae Mariae. 67.  Ad idem abbati de Purocampo. 68.  Ad idem abbati de Luzella. 69.  Abbati de Bebenhusen per praesens generale Capitulum sub inobedientiae poena inhibitur, ne de cetero, praebendarios, seu qui debeant habere praebendas in suo monasterio, recipiat et admittat. 70.  Capitulum generale sub poenis excommunicationis et depositionis a dignitate abbatiali monet abbatem monasterii de Alderspach, ut abbatem monasterio de Ebraco, patrem suum visitatorem, ad visitandum in dicto monasterio de Alderspach admittat, seu procuret admitti, nec ei praebeat quandoque impedimentum huiusmodi visitationis officium exercendi, nihilominusque citetur per praefatum abbatem de Ebraco ad futurum generale Capitulum, responsurus ad ea quae per promotorem causarum ipsius Capituli sibi tunc obiicientur. 71.  Abbatibus de Fonte salutis et de Lankheim per generale Capitulum committitur, quod diligenter inquirant de quadam decima quam abbas et conventus monasterii Ebracensis se dicunt velle emere, necnon de quibusdam possessionibus ipsius ut asserunt quasi infructuosis et inutilibus, quas pro emendo dictam decimam vendere volunt et intendunt, et quaecumque super hiis invenerint sequenti Capitulo generali veraciter renuntiare non omittant, in persona vel per suas patentes litteras, casu quo legitimo praepediti impedimento ad ipsum Capitulum venire non possint. 72.  Generale Capitulum committit et districte mandat abbatibus monasteriorum de Alba et de Eberbach, quatinus ad monasteria de Castro aquilae et de Varburg [*Neuburg*], quantocius poterunt, personaliter accedentes diligentem et exactam facere curent informationem de modis conventioribus et utilioribus, quibus eadem monasteria et quodlibet ipsorum relevari possent ab importabilibus et excessivis debitorum oneribus, quibus ut dicitur, enormiter gravantur et opprimuntur, necnon de causis et mediis, quibus eadem monasteria ad tantam venerint desolationem, in sequenti Capitulo generali de omnibus quae fecerint in praemissis fidelem et plenam in persona faciant relationem, et a praedictis vel per suas patentes litteras casu quo legitimo praepediti impedimento ad ipsum Capitulum venire non possint. 73.  Generale Capitulum, compatiens senio et paupertati abbatis monasterii de Brumbach, ipsum absolvat a via Capituli generalis, casu quo ad ipsum immediate nequiverit accedere, super quo conscientia sua oneratur, absolvitque a solutione contributionum per ipsum Capitulum generale imponendarum. 74.  Ad idem pro Ugerbourg [*Otterburg*]. 75.  Si humani generis inimico procurante contingeret, quod absit, inter principes huius saeculi, tam ecclesiasticos quam saeculares, tanta schismatum et divisionum scandala suscitarentur, ut abbates ceterasque Ordinis personas, tam de natione germanica quam gallicana, sub diversis obedientiis vivere et ad tempus remanere oporteret, praesens generale Capitulum providere volens, ut propter quascumque tribulationes et angustias, unitas et charitas Christi, super quibus Ordo fundatus est et usque ad ista tempora feliciter viguit, quovismodo ab eisdem personis separetur seu magis quanto vehementius pro huiusmodi tribulatione vexabuntur, tanto ad praedictam servandam unitatem reducantur animiquiores, statuit, ordinat et diffinit quod in illo casu abbates monasteriorum de Mulbruno, de Fonte salutis et de Sancta Cruce in Austria, qui sunt vel erunt pro tempore, possunt se plenaria Ordinis potestate convocare et congregare in aliquo Ordinis monasterio nationis germanicae, de quo ipsis expedire videbitur, omnes et singulos ipsius Ordinis abbates praedictae nationis, ibidemque ipsis simul congregatis tractare per modum de quo ipsis tribus expedire videbitur, de vitiorum extirpatione et correctione, reformatione morum, ceterisque omnibus et singulis concurrentibus prosperitatem et conservationem monasteriorum Ordinis utriusque sexus in praedicta natione consistentium et personarum eorumdem, singulaque statuere, ordinare et diffinire quae ad supradicta promovenda et attingenda erunt vel esse poterunt accommoda vel opportuna ; proviso tamen quod nihil faciant, statuant aut ordinent quod statutis Ordinis quovismodo deroget aut contrarietur. In confessionibus etiam auditorum, in rehabilitationibus facinorum, ceterisque omnibus et singulis salutem animarum et supradictorum monasteriorum ac personarum eorumdem concernentibus, idem Capitulum generale plenariam ipsis in casu supradicto confert facultatem, districte mandans omnibus et singulis supradictorum monasteriorum abbatibus et abbatissis ac aliis quibuscumque Ordinis regularibus personis praedictae nationis. Item in casu praedicto, praedictis tribus abbatibus et eorum mandatis, necnon personis per ipsos substituendis, tamquam generali Capitulo in praemissis et ea tangentibus pareant humiliter et devote. 76.  Abbati monasterii de Mulbruno per generale Capitulum committitur et districte mandatur, quatinus convocatis secum abbatibus Ordinis provinciae Maguntinae, de quibus sibi expedire videbitur, diligenter requirat de sufficientia quatuor aut sex abbatum magistrorum aptorum ad reformandum monasteria utriusque sexus dictae provinciae, quibus etiam committi possit facultas congregandi quolibet anno abbates sibi proximiores usque ad certum numerum, cum ipsisque simul congregatis tractandi et avisandi de omnibus et singulis reformationem monasteriorum concernentibus in quibus huiusmodi abbates praesident vel praesidebunt et personarum eorumdem, ceteraque faciendi quae auctoritate generalis Capituli ipsis et cuilibet ipsorum ordinabuntur et mandabuntur. Et quidquid super hoc fecerit domino Cisterciensi, quanto celerius poterit, sufficienter et legitime renuntiet ut ipse dominus Cisterciensis supra dictis abbatibus, quos idem abbas de Mulbruno in conscientia sua nominaverit esse aptiores, auctoritate ipsius generalis Capituli conferre valeat officium superintendentum vel reformatorum, prout alias per ipsum Capitulum fuit avisatum et deliberatum. 77.  Ordinatio abbatum Ordinis regnorum Arragoniae et Navarrae nuper facta in quadam congregatione per ipsos celebrata, de non mittendo de cetero suos scolares ad alium studium praeterquam ad studium Ilerdense, tamquam irrationabilis ac statutis Ordinis tam apostolicis quam regularibus dissona et contraria, per praesens generale Capitulum reprobatur, cassatur et annullatur, districteque per idem Capitulum eisdem abbatibus inhibetur ne decretum, sicut nec facere possunt nec quamcumque ad hoc habent facultatem, quidquam statuere vel ordinare vel diffinire in quacumque congregatione per ipsos celebranda praesumant, quod statutis Ordinis iam factis aut fiendis quovismodo contravenit et repugnet, sed iusserat ipsos tractare et advisare inter se de extirpatione et correctione vitiorum et peccatorum, ac reformatione morum, secundum Ordinis statuta ipsorumque promotione, quae prosperitatem ac conservationem monasteriorum suorum et personarum eorumdem concernere possunt, quia non fuit nec est intentio generalis Capituli quod quaecumque facultas, praeterquam ad ista, sit aut fuerit eis concessa per quamcumque diffinitionem hactenus editam in favorem ipsorum. 78.  Cum abbates Ordinis, qui ad generale Capitulum accedere vel mittere, contributiones ipsis et eorum monasteriis per generale Capitulum impositas solvere, et in studio Parisiensi suos tenere scolares negligunt seu contemnunt, seu qui duplum expensarum, quas facerent ad ipsum Capitulum generale veniendo, seu in praedicto studio suos scolares [tenendo] minime solvunt, secundum Ordinis tam apostolica quam regularia statuta, notorie sint excommunicationis innodati sententia et a divinis suspensi, necnon si huiusmodi sententiis et poenis ligati se divinis praesumpserint immiscere, ipso facto statu et dignitate abbatiali manifeste privati existant ac aliis gravioribus poenis, illi praecipue qui plusquam per annum in praedictis sordescendo sententiis veniant percellendi, proinde praesens generale Capitulum sufficienter informatum, quod nonnulli ex abbatibus monasteriorum infra scriptorum in praemissis adimplendis negligentes a longaevis temporibus fuerunt et remissi, volensque ipsorum ac suorum subditorum animabus salubriter providere, tantaque scandala in Ordine diutius perpetrari seu continuari nullo modo sustinere volens aut valens, abbatibus… (*locus vacuus*) sub praedictis sententiis et poenis districte praecipit et mandat, quatinus ad eadem monasteria infra scripta et quodlibet ipsorum per se vel alium seu alios ad hoc sufficientem et idoneum seu sufficientes et idoneos, infra XI dies a die qua praesens diffinitio sibi fuerit exhibita computandos, accedat huiusmodi monasteriorum abbates et officiarios quos, praevia informatione debita, invenerit per sufficientes quittantias aut alia legitima documenta contributiones eisdem per generale Capitulum a decem annis citra impositas non solvisse, nisi infra sex dies postquam de huiusmodi contributionum solutione fuerint per ipsum, seu per ipsum deputandum vel deputandos, requisiti, plenam sibi fecerint satisfactionem, confestim ipsos et quemlibet ipsorum secundum praedicta statuta ob defectum solutionis earumdem contributionum notorie excommunicatos in eisdem monasteriis ac aliis locis Ordinis, necnon in civitatibus, oppidis et villis huiusmodi monasterio propinquioribus, prout sibi expedire videbitur, publice promulget et denuntiet, promulgarique et denuntiari faciat excommunicatos ; districte inhibendo omnibus et singulis eorumdem monasteriorum ac aliis quibuscumque Ordinis regularibus personis, en praedictis abbatibus sic excommunicatis ullatenus obediant, seu praeterquam a casibus a iure permissis, quamcumque cum ipsis habeant participationem donec ab huiusmodi excommunicationis sententiis, quarum absolutio soli reverendissimo patri domino Cistercii per sedem Apostolicam specialiter est reservata, beneficium obtinuerit absolutionis. Si autem praevia informatione debita, idem abbas… (*locus vacuus*) inveniat eosdem abbates non venisse vel misisse quolibet anno praedicti decennii ad generale Capitulum, seu in praedicto Parisiensi studio scolares non tenuisse, sed neque duplum solvisse expensarum, quas fecissent ad ipsum generale Capitulum veniendo, seu in praedicto studio scolares tenendo, seque nihilominus immiscuisse divinis, cum ex hoc notorie sint irregulares effecti, suisque dignitatibus abbatialibus fore privati dignoscantur, eosdem abbates, et quemlibet ipsorum, de praemissis convictos vel convictum, confestim ab omni suorum monasteriorum regimine spirituali et temporali totaliter suspendat, ipsosque et quemlibet ipsorum citet ad proximum generale Capitulum, visuros se privari et destitui suis dignitatibus abbatialibus, atque contra ipsos si sua merita id exegerint, tanquam suspectos in fide et de clavibus rite non curantes, indissimulanter procedi, prout rectae rationis ac Ordinis statuta suadebunt ; huiusmodi monasteria, quorum abbates modo praemisso suspenderit, et suorum monasteriorum administrationem et regimen interim committendo eorumdem monasteriorum prioribus et cellerariis seu personis aliis regularibus, de quibus videbitur expedire, qui de omnibus receptis et expensis eorumdem monasteriorum fidelem, quotiescumque fuerint requisiti, possint reddere rationem. Omnibus autem et singulis praedictorum monasteriorum ac aliis quibuscumque Ordinis subditis regularibus personis, generale Capitulum sub praedictis poenis districte praecipit et mandat, quatenus praefato abbati de… (*locus vacuus*), necnon per ipsum deputando vel deputandis in praemissis et ea tangentibus diligenter assistant et efficaciter studeant obedire. Cui abbati de… similiter per ipsum generale Capitulum sub eisdem poenis praecipitur, quatinus de omnibus pecuniarum summis, occasione praedictarum contributionum, per se seu per ipsum deputandum vel deputandos recipiendis, ceterisque per ipsum in eisdem praemissis et quolibet ipsorum fiendis, infra festum Purificationis Beatae Virginis proxime futurum, praefato domino Cisterciensi fidelem et integram reddat rationem. [DIFFINITIONES] SPECIALES. 79.  Capitulum generale abbati monasterii de Delberon [*Doberan*] misericorditer concedit de gratia speciali, ut omnes et singulas personas regulares monasteriorum immediate sibi subditorum, seu quorum reformatio specialiter ei commissa, valeat absolvere ab omnibus et singulis peccatis, casibus et sententiis Capitulo generali specialiter reservatis. 80.  Abbati monasterii Sancti Michaelis per generale Capitulum committitur, quatinus si, praevia informatione debita, invenerit monasterium monialium de Waltengerode prope oppidum de Saslate situm, cuius moniales instanter petunt et supplicant incorporari Ordini nostro, pro ipso Ordine fore conveniens et utile, ipsamque incorporationem absque contradictione diocesani seu praeiudicio alterius posse fieri, supra quo conscientia sua expresse oneratur, idem monasterium uniat et incorporet eidem Ordini, servatis quoad hoc in omnibus tam apostolicis quam regularibus ipsius Ordinis statutis et sequenti Capitulo generali de omnibus quae fecerit in praemissis, personaliter seu per suas patentes litteras fidelem et integram non omittat facere relationem. [DIFFINITIONES] GENERALES 81.  Omnibus et singulis Ordinis abbatibus per generale Capitulum conceditur, ut quando festa Sancti Benedicti et Annuntiationis Dominicae feriis sextis in Quadragesima eveniunt, propter reverentiam tantarum solemnitatum possint plura pulmenta et pitantiam abundantiorem suis conventibus ministrare. 82.  Cum in electionibus in Ordine fiendis cum omni puritate cordis et absque personarum acceptione debeat procedi, praesens generale Capitulum statuit, ordinat et diffinit quod de cetero personae in electores vel electrices assumendae, quoties in aliquibus Ordinis monasteriis tam monachorum quam monialium electionem celebrari contigerit, nullatenus secundum antiquitatem gradus vel aetatis, sed potius secundum perfectionem morum honestaeque vitae conversationem, et in utroque regimine experientiam assumantur, et in electores seu electrices nominentur, quia interdum iuniores aetate multis senioribus moribus et scientia inveniuntur praestantiores. 83.  Omnes diffinitiones dudum editas super abstinentia, esu carnium tam feriis secundis et quartis ac etiam solemnitatibus, quibus sermones habentur in capitulo quam aliis quibuscumque modis, generale Capitulum ratificans et approbans districte mandat easdem ab omnibus et singulis regularibus Ordinis personis, et sub poenis in huiusmodi de esu carnium diffinitionibus contentis inviolabiliter observari. [DIFFINITIONES] SPECIALES. 84.  Abbati de Doberan per generale Capitulum committitur, ut si abbates monasteriorum quorum reformatio sibi commissa est, suos scolares ad studium Rostociense propter ipsius studii destructionem mittere et in eodem tenere non possint, quod eisdem abbatibus facultatem concedat huiusmodi per biennium in… (*locus vacuus*) monasteriorum suorum unum magistrum sufficientem et idoneum, ad quod monasterium quilibet praedictorum abbatum unum mittere et tenere scolarem teneantur per praefatum magistrum erudiendum, proviso tamen quod ubi dictum Rostociense studium citius esset reparatum, iidem abbates suos scolares in ipso studio habere et tenere non omittant, specialiter providentes quod ibidem in una domo communi simul morentur ac religiosam et regularem in omnibus ducant conversationem. 85.  Ad ampliationem divini cultus, abbati et conventui monasterii de Rivo Sanctae Mariae, qui specialem ad honorandum beatam Catharinam habere dicuntur devotionem, per Capitulum generale eisdem conceditur, ut officium speciale de praedicta sancta in die suae solemnitatis facere possint et decantare. 86.  Abbati de Rivo Sanctae Mariae per generale Capitulum misericorditer conceditur, ut omnes et singulas regulares personas sibi immediate subditas absolvere valeat semel in foro conscientiae, ab omnibus peccatis, casibus et sententiis Capitulo generali specialiter reservatis. 87.  Ad idem pro abbate monasterii Puricampi. [DIFFINITIONES] GENERALES. 88.  Patribus abbatibus et omnibus Ordinis visitatoribus per generale Capitulum committitur, ut in suis visitationibus numerum evectionum per statuta Ordinis limitatum excedere vel ducere non praesumant, neque ipsis per monasteria visitanda occurantur, nisi iuxta praedictorum statutorum formam et tenorem. 89.  Licet nonnullis diversarum regionum et provinciarum personis per Capitulum generale concessum existat, quod semel in anno in aliquo Ordinis monasterio, de quo ipsis expedire videbitur, simul congregentur tractaturi ad invicem de reformatione suorum monasteriorum, et personarum eorumdem ac aliis omnibus huiusmodi monasteriorum, et personarum prosperitatem concernentibus et honorem, cum hac tamen additione, quod tractanda, avisanda per ipsos nullum robur habebunt firmitatis, donec generale Capitulo per aliquos ex huiusmodi abbatibus fuerint praesentata et per ipsum Capitulum approbata vel reprobata ; nihilominus Capitulum generale nullatenus intendit quod tales congregationes particulares quovismodo Capitulum provinciale seu particulare nominentur, ad evitandum schismata et contentiones quae ex huiusmodi nominatione tandem in Ordine possent suboriri, sed sufficit quod congregationes nominentur et aliter idem Capitulum districte prohibet ipsas nominari. 90.  Diffinitio per generale Capitulum proxime praeteritum edita, per quam abbatibus regnorum Arragoniae et Navarrae de gratia generali concedebat, quod annis singulis in aliquo Ordinis monasterio praedictorum regnorum, de quo ipsis videbitur expedire, simul possent congregari ad tractandum de reformatione monasteriorum suorum et personarum eorumdem hactenus adiecta ordinatione, quod in dicta congregatione nihil possent statuere, ordinare vel concludere, nisi prius statuenda et concludenda per ipsos generali Capitulo praesentarentur, et per ipsum essent probata vel reprobata, quodque annis singulis duos abbates cum duobus monachis ad generale venirent Capitulum, sibique concludenda et statuenda per ipsos praesentarent, et de contributionibus tam antiquis quam novis per ipsos debitis eodem Capitulo satisfacerent, nullatenus confirmatur, sed ipsius confirmatio suspenditur usque ad sequens Capitulum generale, ad quod praesens Capitulum vult et districte praecipit, quatuor abbates per praedictos abbates mitti, duos videlicet in recompensationem contumaciae et inobedientiae per ipsos isto anno factae, alios vero duos ad exsolvendum debitum, ad quod virtute dictae diffinitionis sunt obligati, alioquin eadem diffinitione praesens generale Capitulum propter negligentiam et defectum praedictorum abbatum expresse cassat, revocat et annullat, omnesque et singulos abbates antedictos in isto casu expresse citat et citatos denuntiat ad sequens Capitulum generale. 91.  Pro regnis Castellae, Legionis et Portugalliae, etc. Diffinitiones Capitulo generali proxime praeterito factas, illa dumtaxat excepta, quae fratri Martino de Vargas pro abbate monasterii Montis Sion se gerenti tradita fuerat, ad portandum ad partes Hispaniae super congregatione abbatum dictarum provinciarum, necnon excepta alia diffinitione in favorem abbatum regni Arragoniae similiter facta, praesens generale Capitulum ratificat, approbat et confirmat, praedictas duas diffinitiones nihilominus rursus revocando, cassando et annullando. 92.  Licet abbas Populeti pro parte generalis Capituli sub expressis et aliis gravissimis poenis frequenter monitus extiterit, ut ipse qui nunquam fuit aut misit ad generale Capitulum, neque contributiones sibi et suo monasterio per ipsum generale Capitulum impositas solvere curavit, scolaresque in studio Parisiensi iuxta fel. record. domini Benedicti Papae XII ordinationem et limitationem non tenuit aut tenet, duplum expensarum, quas fecisset ad Capitulum ipsum veniendo vel mittendo, huiusmodi scolares in praefato aut alio generali studio tenendo solveret, ac de ipsis iuxta praedicti domini Benedicti statuta plenam faceret satisfactionem, de praedictis quoque contributionibus, quas non solvendo terminis et locis assignatis notorie dignoscitur excommunicationis sententiam incurrisse, ac ipsa innodatum esse similiter Ordini satisfaceret. Quia tamen hoc facere minime curavit aut curat, sed quasi in sua induratus malitia praefato generali Capitulo, necnon statutis Ordinis tam antiquis quam novis temerarie et damnabiliter obedire contemnit, et tanquam membrum aridum et putridum a corpore ipsius Ordinis impudenter se dividere satagit et conatur. Idcirco praesens generale Capitulum ad eiusdem abbatis ausus sacrilegos et intolerabiles reprimendos assurgens, Christi nomine invocato, eumdem abbatem notorie excommunicatum, rursus propter suam contumaciam, rebellionem et inobedientiam excommunicat, excommunicatumque denuntiat et promulgat, et ab omnibus et singulis Ordinis, donec ab ipso Capitulo *beneficium* obtinuerit absolutionis, districte praecipit vitari. Abbati monasterii Fontisfrigidi, seu in defectu ipsius, abbati Sanctarum Crucium districte iniungens et mandans idem Capitulum, quatinus praefatum abbatem Populeti tam in suo quam in ceteris Ordinis monasteriis, ac civitatibus, oppidis et villis et locis eidem monasterio propinquis faciant et procurent excommunicatum denuntiari, ipsum quoque citent ad comparendum personaliter, infra tres menses a die qua praesentem sibi exhibuerint commissionem computandos, coram domino Firmitatis, Cabilonensis dioecesis, personaliterque responsurus tam ad ea quae in materiis fidei, quam in ceteris quae per promotorem causarum ipsius Capituli seu procuratorem Ordinis tunc obiicientur, sibi visurusque contra ipsum procedi ac depositionis a statu et dignitate abbatiali seu alterius generis poenas iuxta suorum exigentiam delictorum, ac prout dictamen rectae rationis et praefati Ordinis statuta suadebunt, praefatum dominum Firmitatis de die per ipsos eidem abbati Populeti praefigenda et assignanda per suas patentes litteras et certum nuntium infra huiusmodi dies legitime certificandum. Cui domino Firmitatis per generale Capitulum in plenaria Ordinis potestate committitur, et sub divini attestatione iudicii districte mandatur, quatinus auditis omnibus et singulis per eosdem promotorem seu procuratorem adversus dictum abbatem proponendis et producendis, ipsoque abbate legitime audito tale ipsis et cuilibet ipsorum iustitiae complementum ministret, quod ex hoc apud Deum et homines fructuosam mereatur reportare commendationem. 93.  Diffinitionem dudum editam, qua statuitur ut monachi Ordinis in sacra pagina magistri possint, soli absque abbate, in monasteriis monialium Ordinis officium visitatoris exercere, praesens generale Capitulum ratificans et approbans eidem addit quod, etiam in quibuscumque monasteriis monachorum tam visitatoris quam reformatoris valeant exercere officium, maxime si auctoritate generalis Capituli ad hoc specialiter fuerint deputati. (Nota quod binae sequentes in originali paginae et praecedentibus hisce subiunctae, ob pallorem atramenti et scripturae difformitatem omnino legi nequeant adeoque praetermissae sint a numero paginae 115 ad numerum 116). 94.  Advisati pro mittendo ad concilium generale nomine totius Ordinis, si contingat aliquod celebrari. Pro natione Germanica : abbas de Mulbruno, magister Nicolaus de Fonte Salutis, magister Ioannes de Brunbach. Pro natione Hispana : abbas Sanctarum Crucium, magister in theol., abbas de Oliva in regno Navarrae, licent. in theol. Pro Scotia et Anglia : abbas de Dundrainan, magister in theol., abbas de Bellanda, licent. in theol. Pro natione Gallicana : dominus Firmitatis, magister in theol., dominus Bonaevallis Ruthenensis, magister in theol., dominus Bellaevallis, magister in theol., dominus de Buzayo, licent. in theol. Pro stipendiis istorum fiet unum subsidium per totum Ordinem, et deputabuntur in qualibet natione certi receptores qui levabunt a quolibet monasterio tam virorum quam mulierum pecunias ad huiusmodi stipendia solvenda sufficientes et necessarias, et omnes illae pecuniae tradentur uni receptori generali, qui distribuet praedictis dictas pecunias, nec considerabitur si plures pecuniae veniant ab una natione quam ab alia, sed ex quo bona proveniunt ab Ordine. Et praedicti laborabunt pro Ordine, totum manebit in communi sine faciendo aliquam particularitatem. Et supposito quod ab una natione propter paupertatem vel alias causas non possit aliquid recipi, nihilominus ex illo quod recipietur ab aliis nationibus quae poterunt solvere fiet satisfactio praedictis de suis stipendiis, per totum tempus per quod manebunt in dicto concilio. Item, si aliqui abbates pro utilitate vel necessitate suorum monasteriorum velint ad concilium accedere, praedicti semper invitabunt eos ad sustinendum et deputandum incorporationes et alia ipsorum negotia, dum tamen contra Ordinem nihil faciant aut procurent et ita iurabunt et promittent in manibus praedictorum. 95.  Sequuntur tituli seu Rubricae diffinitionum in Capitulis generalibus Ordinis Cisterciensis pro reformatione ipsius Ordinis et personarum eiusdem, a decennio salubriter editarum, quas omnes et singulae eiusdem Ordinis personae regulares tenentur efficaciter adimplere. DE DIVINO SERVITIO  a) Primo, quoad divinum officium die noctuque per omnes Ordinis personas, tam in choro quam extra, convenienter et morose, non balbutiendo aut sincopando, sed cum pausis in medio et in fine versuum, ac aliis circumstantiis per beatum Bernardum traditis, tam in psalmodia quam in cantu et lectionibus persolvatur, quodque tam abbates quam monachi, qui gravissima infirmitate seu perevidenti utilitate suorum monasteriorum non fuerint legitime praepediti, ad peragendum praedictum officium ad omnes horas in choro conveniant ibidem usque ad finem illarum horarum iugiter permanentes. Insuper et quod de cetero in omnibus Ordinis monasteriis, iuxta regulae beati Benedicti determinationem, hora octava, quae est hora secunda, indefectibiliter ad vigilias surgatur, completoriumque adhuc luce diei lucente decantetur, gravi quoque subdantur correctioni in praemissis quovis modo delinquentes.  b) Item, quod de cetero in omnibus monasteriis Ordinis utriusque sexus, ante horarum canonicarum inceptionem reverenter et devote dicantur ab omnibus in choro submissa voce horae de Beata Virgine, excepto quod post decantatum completorium, hora completorii de B. Virgine dicetur semper.  c) Item, quod sicut cum in missa conventuali, quando sacerdos dicit *Gratias agamus Domino Deo nostro*, omnes in choro existentes, caputiis depositis, reverenter et profunde se debent inclinare ; ita cantando *Te Deum laudamus*, cum dicitur ille versus *Te ergo quaesumus tuis famulis*, extra stalla exeuntes, ut praedictum est, se inclinent quamdiu dicetur *Quos pretioso sanguine redemisti*.  d) Item, quod de cetero in omnibus festivitatibus B. Virginis dum cantabitur hymnus in matutinis, laudibus, vesperis et completorio, omnes extra stalla erecti et caput discoperti permaneant, quod etiam fiat generaliter in omnibus antiphonis de B. Virgine, quae post *Magnificat* et *Benedictus* dici solent, et omni tempore dum dicitur collecta de B. Virgine, omnes capitibus discoperti a sedilibus se levantes usque ad finem collectae teneant, et profunde se inclinare non omittant. 96.  De modis et mediis convenientibus et valentibus ad observandum votum castitatis.  a) Primo, quod de cetero omnes et singulae Ordinis personae regulares feria sexta omni tempore indefectibiliter ieiunent.  b) Item, quod omnes Ordinis personae regulares feriis secundis, quartis et sabbato, necnon in omnibus solemnitatibus, in quibus habetur seu haberi debet sermo in capitulis Ordinis, a carnibus in omni loco totaliter abstineant, solis graviter infirmantibus exceptis.  c) Item, quod de cetero nulla Ordinis persona per abbatem vel abbatissam aut alios quoscumque compellatur ad comedendum carnes, et omnibus a carnibus abstinere volentibus cibaria regularia in refectorio claustrali sufficienter et debite ministrentur.  d) Item, quod de cetero in omnibus monasteriis Ordinis utriusque sexus, in quibus erunt monachi viginti seu moniales, et supra, si abbas vel abbatissa pro reparatione et sustentatione debilium aut aegrotorum voluerint et ordinaverint, quod aliqui monachi vel aliquae moniales aliquibus diebus utantur carnibus, taliter tamen suas ordinationes quoad hoc tenentur temperare et limitare, quod duae partes conventus semper maneant et suas accipient refectiones ex cibariis regularibus dumtaxat in refectorio claustrali.  e) Item, quod in omnibus monasteriis Ordinis in quibus refectoria tam in claustro quam in infirmitorio non habentur, indilate per abbatem seu abbatissam eorumdem monasteriorum ipsa refectoria infra annum reaedificentur seu de novo construantur, in ipsisque refectoriis claustralibus omnibus feriis secundis, quartis, sextis et sabbato indefectibiliter ex cibariis regularibus suas accipiant refectiones, illis dumtaxat exceptis, quos abbates vel abbatissae ad comedendum secum vel cum hospitibus duxerunt convocare.  f) Item, quod de cetero nulla Ordinis persona regularis in aliqua camera, praeterquam in camera abbatum vel abbatissarum, carnes comedat, sed qui abbates vel abbatissae pro sustentatione debilium et aegrotorum voluerint aut ordinaverint quod comedentur carnes, talis concessio, solis graviter infirmantibus exceptis, semper fiat in refectorio communi infirmitorii seu in cameris abbatum vel abbatissarum.  g) Item, quod in monasteriis, in quibus non sunt nisi viginti monachi vel moniales et infra, si abbates vel abbatissae interdum voluerint et ordinaverint pro reparatione et sustentatione debilium et aegrotorum, quod sui monachi vel moniales interdum carnes comedant, suas ordinationes quoad hoc taliter studeant temperare et limitare quod nullus plus quam bis carnes in hebdomada comedat, solis dumtaxat graviter infirmantibus exceptis, vel nisi propter victualium regularium nimis diuturnam et totalem carentiam ad aliter faciendum necessitas compelleret.  h) Item, de cetero *balneorum* usus nusquam ultra semel in mense, nisi in evidenti necessitate, quibusdam personis Ordinis concedatur, sed si contingat propter necessitatem et infirmitatem ipsum concedi, provideant abbates et abbatissae, ipsorumque officiarii et officiariae, quod in locis talium balneorum seu occasione ipsorum ne aliquae fiant commessationes seu dissolutiones, sintque balneandi uno vel ad maximum, et quando infirmitas fieri expostularet, duobus dumtaxat servitoribus contenti.  i) Item, diligenter provideant abbates et abbatissae quod monachi vel moniales propter minutiones in infirmitoriis existentes et comedentes, nullatenus a choro excusentur seu extra monasterium discurrere et insolenter vagari permittantur, sed quanto refectionibus corporalibus occasione huiusmodi minutionum magis abundant, tanto ferventius Deo a quo istorum bonorum abundantiam recipiunt, servire studeant et observantias regulares diligentius adimplendo conservationem suae sanitatis mereantur impetrare, graviter infirmantibus exceptis, quibus durantibus minutionibus sicut aliis durantibus ampliores poterunt concedi recreationes.  j) Item, quod nullae Ordinis personae per diem in dormitoriis utantur culcitris plumeis aut linteaminibus, omnesque camerae in dormitoriis existentes, exceptis cameris pro prioribus et supproribus forte dispositis secundum ordinationem domini Benedicti Papae XII, et sub gravissimis sententiis et poenis per ipsum promulgatis, destruantur, nec amplius in ipsis sint ostia vel clausurae quaecumque ingressum ipsarum quovismodo impedientes.  k) Item, quod abbates vel monachi Ordinis de cetero non utantur tunicis nigris, camiseis lineis, gipponibus, manicis botonatis, epitogiis, vel mantellis aut sotularibus laqueatis, vel aliis quibusdam habitibus dissolutis, sed uti habitibus humilitatem Ordinis redolentibus atque sotularibus corrigiatis iuxta formam per antiquos patres Ordinis salubriter traditam et observatam, omnes teneantur. EXPLICIUNT RUBRICAE. (Post haec omissa sunt aliqua ob pallorem atramenti lectu impossibilia, sed minus essentialia). 97.  Diffinitionem in Capitulo generali proxime praeterito editam super processionibus in omnibus Virginis gloriosae festivitatibus fiendis, praesens generale Capitulum approbat et confirmat, rursus statuit ut etiam in festis Nativitatis Domini, Paschae, Pentecostes et Omnium Sanctorum, necnon in festivitatibus Beatorum Bernardi, Guillelmi et Petri confessorum, qui fuerunt Ordinis professi et alumni, et qui, ut pie creditur, ipsum habeant apud Deum in recommendatione speciali, per Ordinem universum fiant devote processiones, dicanturque in processione diei Paschae duo responsoria, videlicet *Angelus Domini* et *Maria Magdalene* ; antiphona vero in ingressu ecclesiae erit *Christus resurgens*. In die vero Natalis Domini primum responsorium erit *Verbum caro factum est*, secundum erit *O magnum mysterium*, antiphona vero in ingressu ecclesiae erit *Nesciens mater virgo virum*, etc. In die vero Pentecostes primum responsorium erit *Repleti sunt omnes Spiritu Sancto*, secundum erit *In die magno festivitatis*, antiphona vero in ingressu *Hodie completi sunt dies Pentecostes*, etc. In die vero beati Bernardi, primum responsorium erit *Beatus Bernardus quasi vas auri solidum*, secundum *Prima virtus viri sancti*, antiphona erit *Exultet in Domino*. In solemnitatibus vero Guillelmi et Petri, primum responsorium erit *Sint lumbi vestri praecincti*, secundum erit *In diademate capitis Aaron*, antiphona erit *Iste sanctus digne in memoriam vertitur hominum* ; de ceteroque in praedictis duorum sanctorum Guillelmi videlicet et Petri, erit sermo in capitulo et sicut festivitates sanctorum Benedicti et Bernardi solemnizabuntur. 98.  Quia in legendis sanctorum et pluribus aliis antiquis historiis frequenter recitatur, quod sancti Dei quorum corpora et reliquiae olim honore debito non venerabantur in terris, adversus eos qui facere tenebantur et poterant, acriter provocati fuerunt et irati, et valde timendum est, ne multi sancti qui tempore praeterito fuerunt in Ordine et magis claruerunt miraculis, adversus Ordinem iusto Dei iudicio irascantur, quia vident quod de ipsis Ordo non curat, neque quamcumque de ipsis habet vel facit memoriam aut mentionem ; idcirco cum Ordo his *praesertim* diebus malis, quibus ad fere totalem vergit desolationem, multis et magnis intercessoribus apud Deum indigeat, et pie credendum sit, si sanctos qui exierunt ab Ordine nobis reconciliatos et adiutores habuerimus propitios, quia infra breve tempus idem Ordo felicia suae pulchritudinis spiritualis et temporalis recuperabit primordia, praesens generale Capitulum districte praecipit et mandat omnibus abbatibus Ordinis cuiuscumque nationis existant, quatinus cum omni diligentia redigant in scriptis sanctum vel sanctos, si in suis monasteriis a tempore fundationis ipsorum aliquis vel aliqui fuerit aut fuerint sancti saltem etsi non canonizati, tamen propter miracula quae fecerunt in vita et post mortem ipsorum in patria merito reputati et venerati fuerunt et sunt ut sancti. 99.  Frater Ioannes, abbas Cistercii, venerabili et in Christo nobis carissimo coabbati nostro Puricampi, sinceram in Domino caritatem, et continuum in omnibus perfectionis operibus profectum. De probitate et industria ceterisque virtutibus vestris specialem in Domino gerentes fiduciam, tenore praesentium commissionem super reformatione monasteriorum in Holsatia per nos dudum vobis concessam, ex certa scientia prorogamus usque ad quinque annos immediate sequentes, ipsamque volumus per praedictum tempus in suo robore permanere. Datum Cistercii sub appositione sigilli nostri die XV mensis septembris anno Domini M. CCCC. XXXIX. 100.  Licet in nonnullis Ordinis monasteriis abbates et monachi eorumdem monasteriorum, gratia Spiritus Sancti ipsos assistente, ad tantam se reduxerint abstinentiam ut iuxta textum regulae nunquam comedant aut permittant comedi carnes in monasteriis antedictis, graviter infirmantibus dumtaxat exceptis et aegrotis ; nihilominus patres abbates dictorum monasteriorum qui deberent suos subditos ad praedictam abstinentiam inducere, cum ad visitandum praedicta monasteria accedunt, volunt et compellunt praedictos abbates et monachos carnes ipsis ministrare, quem abusum summe detestandum praesens generale Capitulum abhorrens, omnibus et singulis praedictorum monasteriorum visitatoribus aut aliis quibuscumque Ordinis regularibus personis sub excommunicationis sententiae poena inhibet ne de cetero in aliquo monasterio ubi talis abstinentia viget, carnes sibi ministrari directe vel indirecte faciant aut procurent seu quovismodo comedere praesumant, nisi dumtaxat in casu per praedictam sanctam regulam concesso. 101.  Diffinitionem in Capitulo generali proxime praeterito editam, et fratri Martino de Vargas, monacho, ut dicitur, sancti Ioannis, pro tunc tamen monacho Ordinis Cisterciensis et pro abbate Montis Sion se gerente, propter rationabiles causas expeditam, per quam concedebatur abbatibus regnorum Castellae, Legionis et Portugalliae quod annis singulis pro reformatione ipsorum et suorum monasteriorum possent se in aliquo Ordinis monasterio congregare, multis aliis clausulis in eadem diffinitione diffusius contentis, quas habet et haberi vult pro subreptis, idem praesens generale Capitulum totaliter cassat, revocat et annullat, sub excommunicationis poena districte nihilominus omnibus et singulis regularibus personis Ordinis utriusque sexus, quorumcumque monasteriorum, in praedictis regnis vel alibi consistentium, ne de cetero praedictae *diffinitioni,* aut aliquibus contentis in ipsa, quocumque modo obediant seu ipsam in toto vel in parte teneant vel recipiant, aut cum praedicto fratre Martino quamcumque habeant participationem, praeterquam in casibus a iure permissis, donec ipse frater Martinus a suis superioribus praedicti Ordinis, Sancti Ioannis, cuius esse dicitur monachus, ipsis legitime constiterit ipsum debitam ab eodem Ordine licentiam recedendi habuisse, et quod in Ordine nostro secundum ipsius tam apostolica quam regularia statuta expresse professionem fecerit regularem. 102.  Praehabita [matura deliberatione], praedictam diffinitionem in eodem generali Capitulo editam, tam in se quam in singulis ipsius partibus, ut non omnes et singulos effectus ex ipsa secutos aut sequendos, expresse cassat, revocat et annullat, districte inhibens sub excommunicationis poena omnibus et singulis Ordinis personis cuiuscumque status, conditionis aut nationis existant, ne de cetero praedictam diffinitionem penes se recipiant vel teneant seu eidem quovis modo praesumant obedire, sed neque cum praefato fratre Martino quamcumque habeant participationem, nisi dumtaxat in casibus a iure permissis, et donec ipsis legitime constiterit quod per generale praedicti Ordinis Sancti Hieronimi aut alios superiores suos beneficium obtinuerit absolutionis, maxime a sententia excommunicationis quam temerarie et sine licentia a praedicto Sancti Hieronimi [Ordine] discedendo dicitur incurrisse. Ut autem diffinitio ad universorum notitiam valeat pervenire, et ne praedictus Martinus quoscumque abbates seu alias quascumque personas regulares, occasione diffinitionis praedictae, decipere aut subornare possit, rursus praesens generale Capitulum districte praecipit et mandat abbatibus de Bonavalle Ruthenensi, de Spina, de Palaceolis et de Sacramoenia, et cuilibet ipsorum quatinus praesentem diffinitionem per omnia Ordinis monasteria regnorum, mox ut ipsam receperint, diligenter mittant et eam faciant ubique publicari. Si autem praevia informatione debita, invenerint quod dictus frater Martinus bona mobilia vel immobilia ad monasterium Bonaevallis pertinentia quovis modo ab eodem monasterio abstulerit, seu ipsa vendiderit vel alienaverit aut ad praedictum monasterium Montis Sion, [quod] nullatenus est de Ordine neque de ipso idem Ordo intromittere curat vel intendit, applicaverit, confestim coram iudice ecclesiastico vel saeculari, eumdem fratrem super praemissis conveniant, ipsumque ad dimittendum dictum monasteriorum Vallisbonae et bona praedicta eidem restituendum et indissimulanter compellant, invocato… 